من بعد واحد المنشور ديال الشيخ سار يشجع فيه على الزواج ولو كان الصالير واصل غير ل 3000 درهم ، هاد الرقم خلق الحدث لأيام فالفايسبوك المغربي ، ودار نقاش كبير حول هاد الرقم بالظبط واش كافي للزواج أو حتى للعيش أو لا ، وطبعا هادشي من بعد ماعطى الشيخ سار أرقام تقريبية للمصاريف الشهرية ، ولي عبارة عن ثمن الكراء والكلأ ، وداكشي كان بحال لي كيصرف واحد عمي فالعروبية على البقرة ديالو ، هادشي من غير مصاريف التطبيب ومازال بقرتو كتعطيه الحليب وكتولد لعجولة يبيعهم ، ولي بزاف ديال الرجال كيعتابروا البقرة استثمار مربح حسن من الزواج. بزاف ديال الناس طنزوا على هاد الرقم وعتابروه غير كافي لعيشة آدمية ، والصراحة عندهم الحق ، ولكن فالواقع بزاف عايشين بيه وبقل ، ومزوجين ودايرين لولاد ، هذا مكيعنيش أنهم نجحوا فالبقاء على قيد الحياة ب 3000 درهم ، وانما غير نجحوا فإطالة مدة الشقاء وزادو تعداو على أطفال خريين ولدوهم وغادي يكبروهم فهاد الشقاء ، راه الزواج ب3000 درهم ماشي انجاز خارق باش يتم الإحتفاء بيه بهاد الطريقة ، راه العكس فعدة حالات يعتبر جريمة خصوصا الى وصل للإنجاب ، الإنجاز الحقيقي هو زيادة الدخل وهذا صعيب بزاف بالنسبة لبزاف ديال الناس وفالمغرب . الموشكيل الحقيقي فالمغرب ماشي هو 3000 درهم واش قادة تعيش أسرة أو لا ، الموشكيل هو فيناهي الدولة ودورها بالنسبة للمواطن ، فيناهوما الحقوق ديالو فالخدمات الإجتماعية ، التطبيب والتدريس والأمن وغيرهم من الخدمات ، فيناهي حمايتو كمستهلك من استغلال الشركات لي كتمص ليه الدم ديالو رغم بساطة راتبه ، فيناهي الحقوق ديالو كعامل بدون نقابة قوية تدافع عليه بدون تغطية صحية بدون تعويضات التوقف عن العمل ، في غياب تام لأجهزة الدولة وخدماتها كتبقى 3000 درهم غير كافية لعيشة آدمية كتوفر فيها أدنى شروط العيش ، ولكن الى كانت الدولة قايمة بالواجبات ديالها اتجاه المواطن فطبعا 3000 درهم نوعا ما كافية لبداية حياة وماشي لعيشها ، حيث الموشكيل لي فالمغرب سواء لمول 3000 أو عشرالاف هو الخوف من المجهول لي ماغاديش تلقى لي يساندك فيه ، الخوف من المرض من الطرد من العمل من عدة مشاكل تقدر توقع ولي فبلدان أخرى الدولة عندها مسؤولية اتجاه المواطن في مثل هاد الحالات ولكن فالمغرب عندنا الله أما الدولة راه بحال الى مكايناش . 
واش 3 الاف درهم تشجعك على الزواج؟ كون الدولة قايمة بواجبها اييه ولكن حنا فالمغرب